Wetet, leven vrundes, also gii lichte wol vornomen hebben unde gehoret, dat de van Revele mynes heren, des koninges, undersaten grote gewalt und schaden gedan hebben, etliken ere gudere genomen und etliken ere schepe gehindert und up eede gedrungen, dat nen recht ys noch geweset hefft; und secgen, dat id sii eyn bod der meynen henzestede, alzo ik hope, dat ed nicht en sii, wente de stede myns heren, des konings, gude vrund sin; und ok danken myns heren, des konings, coplude unde undersaten alle den steden, dar se geweset sin, dat en anders nicht, denne ere und gud weddervaren ys, ane van dessen vorscreven van Revele, de ere egene bod sulven nicht geholden hebben, also en lichte wol borde; men se hebben des ergenomeden myns heren, des koninges, undersaten grofliken beschediget, vorweldet und vorunrechted, alzo jw desse brefbringer vurder mer underrichtende werd, dan ik jw schriven kan. Hir umme bidde ik vruntliken juwe erbarheid dat gii hiir ane underwisen willen, dat se sik sulven hiir ane richten, wente ik node zeghe, dat es my vurder not dede, vor myner herscop to clagende. Wor van begere ik eyn vruntlik antword van jw wedder to scrivende. Bedende over my etc. Screven to Wyborch etc. anno 1418.